નીમકો અલી – સોમાલિયામાં જન્મેલી નીમકો અલી ડોટર્સ ઑફ ઈવ નામની સામાજીક સંસ્થાની સહસ્થાપક છે. તેની સંસ્થા ઈંગ્લેડમાં ફિમેલ જેનિટલ મ્યુટિલેશનની (એફએમજી, છોકરીઓની સુન્નત) પ્રથાને અનુસરતી જાતિની સ્ત્રીઓને મદદ કરે છે અને આવી પ્રથા બંધ કરવાના પ્રયત્નો કરે છે. તેણે વિમેન્સ ઈક્વાલિટી પાર્ટી ઊભી કરવામાં સક્રિય ભાગ ભજવ્યો છે. નીમકો એક મુલાકાતમાં કહે છે કે, હું સાત વરસની હતી ત્યારે મારું એફએમજી કરવામાં આવ્યું હતું. હું માંડ જીવતી રહી છું. મેં બીજી છોકરીઓને પણ તે પીડામાંથી પસાર થતા ચૂપચાપ જોયું છે. મારું મૌન મને કઠી રહ્યું હતું. 2010ની સાલમાં હું લંડન શિફ્ટ થઈ અને હું એફએમજી પ્રથા વિરુદ્ધ કામ કરતાં લોકોના સંપર્કમાં આવી. હું જોઈ શકી કે તેઓ કોઈ ખાસ ફરક પાડી શકતા નહોતા. સમાજમાંથી આ ક્રૂર પ્રથા બંધ થતી નહોતી. લયલા હુસૈન સાથે મળીને મેં આ સંસ્થાની સ્થાપના કરી. આ એક ઓર્ગેનાઈઝડ ક્રાઈમ છે. તેના વિશે મારે સમાજમાં જાગૃતિ લાવવી હતી. સૌ પ્રથમ તો મેં જોયું કે સમાજમાં લોકો પ્રથાનો વિરોધ ફક્ત કરવા ખાતર કરતાં હતા. તેઓ સ્ત્રીને જ વખોડતા કે સગી મા કેવી રીતે આટલી ક્રૂર પ્રથામાં દીકરીને ધકેલી શકે. હું ઈચ્છું છું કે સ્ટેટને પણ આ કામમાં જોડું. માની ક્રૂરતાની વાત કરતાં લોકોને પૂછું છું કે તમે કેમ પાંચ વરસની છોકરી વિશે વિચારતા નથી. તેને બચાવતા નથી કારણ કે તમે એ ધર્મ કે જાતિને નારાજ નથી કરવા માગતા. છોકરી કરતાં ધર્મ વધુ મહત્ત્વનો બની જાય છે. 2011માં મેં પહેલીવાર કહ્યું કે હું એફએમજીની પીડાને પાર કરી ચુકી છું. સર્વાઈવલ છું. ત્યારે લોકોને આઘાત લાગ્યો હતો. મને તેમની દયા નહોતી જોઈતી. મારે પીડિતાની વાત નહોતી કરવી પણ પીડાને હંફાવનારની વાત કરવી હતી. મારે આ પ્રથા જ બંધ કરાવવી છે.